KYK: Pauw kry 'nog ’n bisarre brief' van SVA | Netwerk24
KYK: Pauw kry 'nog ’n bisarre brief' van SVA
Deur Jana Marx 09 November 2017 05:28
’n Hele gang van die Hyde Park-winkelsentrum is ingerig vir die boekbekendstelling. Foto: Murray Louw
“Was dit met opset?”
Dié vraag het onder gehoorlede opgeborrel toe kragonderbrekings Woensdagaand die boekbekendstelling van Jacques Pauw se The President’s Keepers kortgeknip het.
Bykans ’n duisend mense, onder wie Piet Croucamp, politieke ontleder, Jeremy Mansfield, voormalige radio-omroeper, en Michael Sun, burgemeesterskomiteelid van Johannesburg, het die bekendstelling in die Hyde Park-winkelsentrum in Johannesburg bygewoon.
Die gehoor was te groot vir die boekwinkel wat die bekendstelling gehou het. Stoele is toe uitgepak in ’n gang van die winkelsentrum, maar talle mense het net staanplek gekry.
“Ek wil dankie sê aan die SVA (Staatsveiligheidagentskap), ons bemarkingspan, vir sy bydraes,” het Benjamin Trisk, uitvoerende hoof van Exclusive Books, onder ’n gelag gesê.
Pauw en NB Uitgewers is vroeër deur die SVA beveel om die boek te onttrek en nie verder te versprei nie.
Dinsdag het hulle nog “’n bisarre brief” van die SVA ontvang, vertel Pauw.
“Dié een was gerig aan Russel Martin, die redigeerder van die boek, wat arme Russel twee dae gee om die boek te onttrek.”
Arthur Fraser, direkteur-generaal van die SVA, het Maandag geëis dat Pauw die “leuens” oor hom en sy familie in die boek terugtrek om regstappe te vermy.
Pauw en die uitgewer hou egter vol die inligting in die boek is waar en van onmiskenbare openbare belang.
Pauw het tydens Woensdagaand se bekendstelling gesê teen die tyd dat almal briewe van die SVA ontvang het, is nóg duisende boeke verkoop.
Ekstra stoele is na die boonste verdieping aangedra om vir almal ’n sitplek te bied, maar talle mense het net staanplek gekry. Foto: Murray Louw
“Ek wil nie regtig ’n grap maak nie. Ek gaan waarskynlik vir die volgende drie jaar in die hof sit.”
Pauw sê hy het die boek as ondersoekende joernalis benader. “Mense wat net stories vertel, is nie genoeg nie. Ek moes iets op papier hê en sien.”
Hy glo dat die gety in die land draai. “Ek dink nie enigiemand kan dit keer nie. Mense wil die waarheid weet.”
Kort hierna het die krag verskeie kere afgegaan.
Uit die gehoor het verskeie uitroepe soos “Dis die spioene!”, “Dis misdaadintelligensie!”, “Dis sabotasie!”, “Dis geen toeval nie!”, opgeklink.
“Net toe hy oor die ernstiger dinge moes begin praat!” het Derrick Khuzwayo, ’n gehoorganger, gesê.
“Eskom werk daarbuite,” het Peter Bruce, groepredakteur van Tiso Blackstar Group, wat die gesprek met Pauw gevoer het, gesê.
Ander dele van die Hyde Park-sentrum was wel verlig. Elke keer dat die krag af- en weer aangegaan het, het groepe gehoorgangers opgestaan en uitgeloop.
Ek wil nie regtig ’n grap maak nie. Ek gaan waarskynlik vir die volgende drie jaar in die hof sit.
“Ek is verbaas dat hier nie traanrook was nie,” het Neil Marais, ’n lid van die gehoor, gesê. “Dit was nie ’n kragonderbreking nie, dit was iets anders. Die regering is bang. Ek was deel van die anti-apartheidstryd en was twee maal in die tronk daarvoor. Hierdie regering is nie waarvoor ek geveg het nie.”
Sun het gesê: “Dis teleurstellend dat die krag in die opwindende deel van die boekbespreking afgegaan het. Die goeie nuus is egter om te hoor: Eskom wérk. Ons wil nou nie klink asof ons nie vertroue het in Eskom nie, dis nou sommer blote toeval.
“Jacques Pauw is ’n baie dapper man. Ek dink ons almal in die land moet die boek lees en dié wat dit nie kan lees nie, moet die storie hoor by dié wat dit gelees het.”
Meer oor: Jacques Pauw | Boekbekendstelling | The President's Keepers
OORSIG: Pauw-boek deur krag gekroek